STA วิ่งแรง 6% รับ “ศรีตรังโกลฟส์” ลุยเทรดพรุ่งนี้ ก้าวสู่ผู้ผลิตถุงมือยางท็อป 2 โลก
STA วิ่งแรง 6% รับ “ศรีตรังโกลฟส์” ลุยเทรดพรุ่งนี้ ก้าวสู่ผู้ผลิตถุงมือยางท็อป 2 โลก
1 ก.ค. 2563

ผู้สื่อข่าวรายงานว่า ราคาหุ้น บริษัท ศรีตรังแอโกรอินดัสทรี จำกัด (มหาชน) หรือ STA ณ เวลา 10.16 น. อยู่ที่ระดับ 29 บาท บวก 1.75 บาท หรือ 6.42% สูงสุดที่ระดับ 29.25 บาท ต่ำสุดที่ระดับ 27.75 บาท ด้วยมูลค่าการซื้อขาย 765.89 ล้านบาท

โดยราคาหุ้น STA ปรับตัวขึ้นแรงวันนี้ หลังเตรียมส่งบริษัทลูก บริษัท ศรีตรังโกลฟส์ (ประเทศไทย) จำกัด (มหาชน) หรือ STGT เข้าซื้อขายในตลาดหลักทรัพย์แห่งประเทศไทย (SET) ในวันพรุ่งนี้
ทั้งนี้ STGT โชว์ผลการดำเนินงานงวดไตรมาส 1/63 มีกำไรสุทธิ 421.89 ล้านบาท เพิ่มขึ้น 169% เทียบกับช่วงเดียวกันของปีก่อนที่มีกำไร 156.60 ล้านบาท
ด้าน นางจริญญา จิโรจน์กุล กรรมการผู้จัดการใหญ่ STGT ตั้งเป้าหมายยอดขายถุงมือยางในปี 2563 ไว้ที่ 28,000-29,000 ล้านชิ้น หรือเติบโต 15-20% จากปี 2562 ที่มียอดขายถุงมือยาง 19,891.89 ล้านชิ้น
โดยในช่วงไตรมาส 1/2563 มียอดขายถุงมือยางแล้ว 6,300 ล้านชิ้น ขณะที่ปัจจุบัน STGT มีคำสั่งซื้อ (Order) จากลูกค้าทั่วโลกเข้ามาจำนวนมาก ซึ่งมีออเดอร์ล่วงหน้ายาวถึงครึ่งปีหลังของปี 2564 และบริษัทมีช่องทางการขายออนไลน์ที่เติบโตมาก ทั้งบน Lazada, Facebook และ Shopee
 
สำหรับ STGT ดำเนินธุรกิจแบ่งเป็น 2 กลุ่ม คือ 1.ธุรกิจผลิตและจัดจำหน่ายถุงมือยางธรรมชาติ (Latex Glove) ประกอบด้วย ถุงมือยางธรรมชาติชนิดมีแป้ง (Latex Powdered Glove) และถุงมือยางธรรมชาติชนิดไม่มีแป้ง (Latex Powder Free Glove)
และ 2.ธุรกิจผลิตและจัดจำหน่ายถุงมือยางไนไตรล์ (Nitrile Glove) ที่ผลิตจากน้ำยางสังเคราะห์ โดยจำหน่ายในไทยและส่งออกกว่า 140 ประเทศทั่วโลก ภายใต้เครื่องหมายการค้าของ STGT บริษัทย่อย และกลุ่ม STA ซึ่งเป็นผู้ผลิตและจำหน่ายยางธรรมชาติรายใหญ่ที่สุดในโลก และเป็นผู้ถือหุ้นใหญ่ใน STGT รวมถึงการรับจ้างผลิต (OEM) แก่ลูกค้า
โดยตลอดเวลาที่ผ่านมา บริษัทดำเนินธุรกิจภายใต้วิสัยทัศน์ “Touch of Life” เพื่อส่งมอบการปกป้องทุกสัมผัสด้วยความห่วงใย สู่ทุกชีวิตทั่วโลก โดยวางเป้าหมายในช่วง 4 ปีข้างหน้า (2563-2566) STGT จะก้าวขึ้นเป็นผู้ผลิตและจำหน่ายถุงมือยางรายใหญ่ติดอันดับ 2 ของโลก ซึ่งจะเน้นเพิ่มกำลังการผลิตถุงมือยางธรรมชาติและถุงมือยางไนไตรล์ที่ใช้น้ำยางสังเคราะห์เป็นวัตถุดิบอย่างเหมาะสม